CELEX: 
Language: el
Date: 2017-05-19 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΚ) αριθ. 607/2009 όσον αφορά τις οινοποιήσιμες ποικιλίες αμπέλου και των συνώνυμών τους που μπορούν να αναγράφονται στην επισήμανση των οίνων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου για τη θέσπιση κοινής οργάνωσης των αγορών γεωργικών προϊόντων (κανονισμός ΚΟΑ) εξουσιοδοτεί την Επιτροπή να θεσπίζει κατ’ εξουσιοδότηση πράξεις. 
            
            
               Σκοπός της παρούσας κατ’ εξουσιοδότηση πράξης είναι η τροποποίηση του κανονισμού (ΕΚ) αριθ. 607/2009 της Επιτροπής
                  1
                προκειμένου να δοθεί η δυνατότητα στους οινοπαραγωγούς της Κροατίας να συνεχίσουν να χρησιμοποιούν για την επισήμανση των οίνων τους την ονομασία της οινοποιήσιμης ποικιλίας αμπέλου «Teran», η οποία χρησιμοποιείται παραδοσιακά στην περιοχή αυτή πριν από την προσχώρηση της Κροατίας στην ΕΕ την1η Ιουλίου 2013, υπό την προϋπόθεση ότι θα συνοδεύει αποκλειστικά την προστατευόμενη ονομασία προέλευσης «Hrvatska Istra». 
            
            
               Έχει επίσης ως στόχο να διευκρινιστούν οι προϋποθέσεις υπό τις οποίες η ονομασία της ποικιλίας «Teran» μπορεί να αναγράφεται στην επισήμανση των προϊόντων που φέρουν την εν λόγω ονομασία προέλευσης.
            
            
               Η έκδοση της παρούσας κατ’ εξουσιοδότηση πράξης δεν συνεπάγεται δημοσιονομικές επιπτώσεις. 
            
            
                2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Διαβουλεύσεις, στις οποίες συμμετείχαν εμπειρογνώμονες από τα 28 κράτη μέλη έχουν διεξαχθεί στο πλαίσιο της ομάδας εμπειρογνωμόνων του τομέα των οίνων. Το κείμενο παρουσιάστηκε στη συνεδρίαση της ομάδας εμπειρογνωμόνων στις 24 Ιανουαρίου 2017 με σκοπό την οριστικοποίησή του. 
            
            
               Στις 17 Μαρτίου 2017, το σχέδιο κατ’ εξουσιοδότηση πράξης δημοσιεύτηκε για περίοδο τεσσάρων εβδομάδων στον ιστότοπο της δικτυακής πύλης της Επιτροπής για τη βελτίωση της νομοθεσίας, ώστε να μπορέσει το κοινό να διατυπώσει τις παρατηρήσεις του. Υποβλήθηκαν παρατηρήσεις από 11 συμμετέχοντες, εκ των οποίων 6 ΜΚΟ, 2 ομάδες ευρωπαίων πολιτών, 1 ακαδημαϊκό/ερευνητικό ίδρυμα, 1 δημόσια αρχή και 1 επαγγελματική ένωση. 
            
            
               Το μεγαλύτερο μέρος των παρατηρήσεων που ελήφθησαν εστίαζαν στις απόψεις που είχαν ήδη διατυπωθεί κατά τη διάρκεια της ανταλλαγής επιστολών σε διάφορα επίπεδα μεταξύ των αρχών και του αμπελοοινικού τομέα της Σλοβενίας, αφενός, και της Επιτροπής, αφετέρου, ιδίως σχετικά με: με το κεκτημένο όσον αφορά την ΠΟΠ Teran, την έλλειψη παράδοσης χρήσης της ονομασίας Teran στην Κροατία, τον κίνδυνο παραπλάνησης του καταναλωτή ή ακόμη τον κίνδυνο επέκτασης της περιοχής χρήσης του ονόματος Teran στην Κροατία.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Στην κατ’ εξουσιοδότηση πράξη προσδιορίζονται οι τροποποιήσεις του κανονισμού (ΕΚ) αριθ. 607/2009 προκειμένου να επιτραπεί στους παραγωγούς κροατικών οίνων, με την προστατευόμενη ονομασία προέλευσης «Hrvatska Istra», να επισημαίνουν τους οίνους τους με την ονομασία της οινοποιήσιμης ποικιλίας αμπέλου «Teran».
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 19.5.2017
            
            
               για την τροποποίηση του κανονισμού (ΕΚ) αριθ. 607/2009 όσον αφορά τις οινοποιήσιμες ποικιλίες αμπέλου και των συνώνυμών τους που μπορούν να αναγράφονται στην επισήμανση των οίνων
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου, 
                  2
               και ιδίως το άρθρο 100 παράγραφος 3, 
            
            
               Εκτιμώντας τα ακόλουθα:
            
         
         
            
               (1)Η Κροατία προσχώρησε στην Ευρωπαϊκή Ένωση την 1η Ιουλίου 2013.
            
            
               (2)Με την προοπτική της προσχώρησής της στην Ευρωπαϊκή Ένωση την 1η Ιουλίου 2013, η Κροατία ζήτησε να ενσωματωθεί ο εθνικός της κατάλογος αναγνωρισμένων οινοποιήσιμων ποικιλιών αμπέλου στον κατάλογο οινοποιήσιμων ποικιλιών αμπέλου που περιλαμβάνουν γεωγραφική ένδειξη και μπορούν να εμφανίζονται στη ετικέτα των οίνων, ο οποίος περιλαμβανόταν στο παράρτημα II του κανονισμού (ΕΚ) αριθ. 753/2002 της Επιτροπής
                  3
                και επί του παρόντος περιλαμβάνεται στο παράρτημα XV του κανονισμού (ΕΚ) αριθ. 607/2009 της Επιτροπής
                  4
               . Σύμφωνα με τον κανονισμό (ΕΚ) αριθ. 1234/2007 του Ευρωπαϊκού Κοινοβουλίου και του Συμβουλίου
                  5
               , η Επιτροπή επισήμανε στην Κροατία ότι ο εθνικός κατάλογος ποικιλιών δεν χρειαζόταν να εγκριθεί σε επίπεδο ΕΕ και ότι κάθε κράτος μέλος αποφασίζει μόνο του για τον δικό του κατάλογο. Η Επιτροπή επισήμανε επίσης στην Κροατία ότι, σύμφωνα με την πρακτική που ακολουθήθηκε κατά τις προηγούμενες προσχωρήσεις και ιδίως με τον κανονισμό (ΕΚ) αριθ. 1429/2004 της Επιτροπής
                  6
                για την τροποποίηση του παραρτήματος II του κανονισμού (ΕΚ) αριθ. 753/2002, η προσθήκητων ονομασιών των κροατικών οινοποιήσιμων ποικιλιών αμπέλου στο παράρτημα XV του κανονισμού (ΕΚ) αριθ. 607/2009 προβλεπόταν μετά την προσχώρηση. Με βάση τα στοιχεία αυτά, η Κροατία απέσυρε το αίτημα αυτό από τη διαπραγματευτική της θέση. 
            
            
               (3)Το παράρτημα XV του κανονισμού (ΕΚ) αριθ. 607/2009 της Επιτροπής τροποποιήθηκε με τον κανονισμό (ΕΕ) αριθ. 753/2013 της Επιτροπής
                  7
               , ώστε να συμπεριληφθούν, ιδίως, οι ονομασίες των οινοποιήσιμων ποικιλιών αμπέλου που χρησιμοποιούνται παραδοσιακά για την εμπορία των οίνων που παράγονται στο έδαφος της Κροατίας, οι οποίες περιέχουν ή αποτελούνται από προστατευόμενη ονομασία προέλευσης ή προστατευόμενη γεωγραφική ένδειξη στην Ένωση, ώστε να μπορούν να συνεχίσουν να αναγράφονται στην ετικέτα των κροατικών οίνων με προστατευόμενη ονομασία προέλευσης ή προστατευόμενη γεωγραφική ένδειξη. Δεδομένης της ευαισθησίας του θέματος για τη Σλοβενία, η ονομασία της οινοποιήσιμης ποικιλίας αμπέλου «Teran», ομώνυμης της σλοβενικής προστατευόμενης ονομασίας προέλευσης «Teran» (PDO-SI-A1581), δεν συμπεριλήφθηκε στον κανονισμό αυτό, εν αναμονή της θέσης που θα προέκυπτε από τις διαπραγματεύσεις μεταξύ της Κροατίας και της Σλοβενίας. 
            
            
               (4)Η Κροατία περιόρισε το αίτημά της όσον αφορά τη χρήση της ονομασίας της ποικιλίας αμπέλου «Teran» για τους οίνους που φέρουν την προστατευόμενη ονομασία προέλευσης «Hrvatska Istra» (PDO-HR-A1652). Παρά τον εδαφικό περιορισμό της αιτούμενης άδειας και τις συνεχείς προσπάθειες της Επιτροπής, κατέστη αδύνατο να βρεθεί συμβιβαστική λύση μεταξύ της Κροατίας και της Σλοβενίας.
            
            
               (5)Λόγω έλλειψης λύσης κατόπιν διαπραγματεύσεων, παρά τις προσπάθειες της Επιτροπής για την προσέγγιση των θέσεων της Κροατίας και της Σλοβενίας και μετά την επαλήθευση των πληροφοριών που διαθέτει η Επιτροπή σχετικά με την πρακτική της υφιστάμενης επισήμανσης όσον αφορά την οινοποιήσιμη ποικιλία αμπέλου «Teran», κρίνεται σκόπιμο να καταχωριστεί η ονομασία της εν λόγω ποικιλίας στο παράρτημα XV μέρος Α του κανονισμού (ΕΚ) αριθ. 607/2009 όσον αφορά την προστατευόμενη ονομασία προέλευσης «Hrvatska Istra». 
            
            
               (6)Λαμβανομένων, όμως, υπόψη των επιφυλάξεων που εξέφρασε η Σλοβενία λόγω εικαζόμενου κινδύνου παραπλάνησης του καταναλωτή, και προκειμένου να βρεθεί λύση που θα μπορούσε να ικανοποιήσει όλους τους εμπλεκόμενους παραγωγούς και να έχει τη στήριξη των εν λόγω κρατών μελών, η Επιτροπή θεωρεί σκόπιμο να προσδιοριστούν οι προϋποθέσεις υπό τις οποίες η ονομασία της ποικιλίας «Teran» μπορεί να αναγράφεται στην επισήμανση των προϊόντων που φέρουν την εν λόγω ονομασία προέλευσης, λαμβάνοντας εν προκειμένω υπόψη τους όρους που η ίδια η Κροατία προτίθεται να επιβάλει στους παραγωγούς της. 
            
            
               (7)Συνεπώς, ο κανονισμός (ΕΚ) αριθ. 607/2009 θα πρέπει να τροποποιηθεί αναλόγως.
            
            
               (8)Η προσθήκη της Κροατίας στο παράρτημα XV μέρος Α του κανονισμού (ΕΚ) αριθ. 607/2009 όσον αφορά τη χρήση της ονομασίας οινοποιήσιμης ποικιλίας αμπέλου «Teran» θα πρέπει να αρχίσει να ισχύει από την ημερομηνία προσχώρησής της, την 1η Ιουλίου 2013, εφόσον η αίτηση της Κροατίας υποβλήθηκε πριν από την ημερομηνία αυτή, η παραδοσιακή χρήση της ονομασίας «Teran» ως οινοποιήσιμης ποικιλίας αμπέλου για την εμπορία των οίνων που παράγονται στο έδαφος της Κροατίας ήταν η ισχύουσα πρακτική κατά τη χρονική στιγμή της προσχώρησης και, δεδομένου ότι η έκδοση του παρόντος κανονισμού μετατέθηκε εν αναμονή της εξεύρεσης λύσης κατόπιν διαπραγματεύσεων. Για τους ίδιους λόγους, θα πρέπει να προβλεφθεί μεταβατική διάταξη σχετικά με τους οίνους που παρήχθησαν πριν από την έναρξη ισχύος του παρόντος κανονισμού,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο παράρτημα XV μέρος Α του κανονισμού (ΕΚ) αριθ. 607/2009 προστίθεται η ακόλουθη σειρά 55:
            
            
               «
            
            
                     
                        55
                     
                  
                  
                     
                        Teran (SI)
                     
                  
                  
                     
                        Teran
                     
                  
                  
                     
                        Κροατία (3) 
                     
                  
               
               (3) Μόνο για την ΠΟΠ «Hrvatska Istra» (PDO-HR-A1652), υπό την προϋπόθεση ότι «Hrvatska Istra» και «Teran» εμφανίζονται στο ίδιο οπτικό πεδίο και ότι η ονομασία «Teran» αναγράφεται με χαρακτήρες μικρότερου μεγέθους από εκείνους που χρησιμοποιούνται για την ονομασία «Hrvatska Istra».» 
            
            
               Άρθρο 2
            
            
               Οι οίνοι που φέρουν την προστατευόμενη ονομασία προέλευσης « Hrvatska Istra » (PDO-HR-A1652), και παρήχθησαν πριν από την ημερομηνία έναρξης ισχύος του παρόντος κανονισμού, σύμφωνα με την ισχύουσα νομοθεσία, μπορούν να κυκλοφορούν στο εμπόριο έως εξαντλήσεως των αποθεμάτων, ακόμη και αν δεν πληρούν τις απαιτήσεις επισήμανσης που προβλέπονται στη σειρά 55 του παραρτήματος XV μέρος Α του κανονισμού (ΕΚ) αριθ. 607/2009, η οποία προστίθεται με το άρθρο 1 του παρόντος κανονισμού.
            
            
               Άρθρο 3
            
            
               Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιουλίου 2013. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
         
         
            
               Βρυξέλλες, 19.5.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κανονισμός (ΕΚ) αριθ. 607/2009 της Επιτροπής, της 14ης Ιουλίου 2009, για τον καθορισμό ορισμένων λεπτομερών κανόνων εφαρμογής του κανονισμού (ΕΚ) αριθ. 479/2008 του Συμβουλίου όσον αφορά τις προστατευόμενες ονομασίες προέλευσης και τις προστατευόμενες γεωγραφικές ενδείξεις, τις παραδοσιακές ενδείξεις, την επισήμανση και την παρουσίαση ορισμένων προϊόντων του αμπελοοινικού τομέα (ΕΕ L 193 της 24.7.2009, σ. 60).
               
               
                  
                     (2)
                  
                        ΕΕ L 347 της 20.12.2013, σ. 671. 
               
               
                  
                     (3)
                  
                        Κανονισμός (ΕΚ) αριθ. 753/2002 της Επιτροπής, της 29ης Απριλίου 2002, για τη θέσπιση ορισμένων λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου όσον αφορά την περιγραφή, την ονομασία, την παρουσίαση και την προστασία ορισμένων αμπελοοινικών προϊόντων (ΕΕ L 118 της 4.5.2002, σ. 1).
               
               
                  
                     (4)
                  
                        Κανονισμός (ΕΚ) αριθ. 607/2009 της Επιτροπής, της 14ης Ιουλίου 2009, για τον καθορισμό ορισμένων λεπτομερών κανόνων εφαρμογής του κανονισμού (ΕΚ) αριθ. 479/2008 του Συμβουλίου όσον αφορά τις προστατευόμενες ονομασίες προέλευσης και τις προστατευόμενες γεωγραφικές ενδείξεις, τις παραδοσιακές ενδείξεις, την επισήμανση και την παρουσίαση ορισμένων προϊόντων του αμπελοοινικού τομέα (ΕΕ L 193 της 24.7.2009, σ. 60).
               
               
                  
                     (5)
                  
                        Κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (ΕΕ L 299 της 16.11.2007, σ. 1).
               
               
                  
                     (6)
                  
                        Κανονισμός (ΕΚ) αριθ. 1429/2004 της Επιτροπής, της 9ης Αυγούστου 2004, για τροποποίηση του κανονισμού (ΕΚ) αριθ. 753/2002 για τη θέσπιση ορισμένων λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου όσον αφορά την περιγραφή, την ονομασία, την παρουσίαση και την προστασία ορισμένων αμπελοοινικών προϊόντων (ΕΕ L 263 της 10.8.2004, σ. 11).
               
               
                  
                     (7)
                  
                        Εκτελεστικός κανονισμός (ΕΕ) αριθ. 753/2013 της Επιτροπής, της 2ας Αυγούστου 2013, σχετικά με την τροποποίηση του κανονισμού (ΕΚ) αριθ. 607/2009 για τον καθορισμό ορισμένων λεπτομερών κανόνων εφαρμογής του κανονισμού (ΕΚ) αριθ. 479/2008 του Συμβουλίου όσον αφορά τις προστατευόμενες ονομασίες προέλευσης και τις προστατευόμενες γεωγραφικές ενδείξεις, την επισήμανση και την παρουσίαση ορισμένων προϊόντων του αμπελοοινικού τομέα (ΕΕ L 210 της 6.8.2013, σ. 21).